Ododo me 112: Meli Otur Woko i Cula Nam
NEN! yeya tye i peko! Tye katur woko matino tino! Itye ka neno jo ma gupye i pii-ni? Jo mogo dong gitye ka o aoa i wi tura. Ca-ni mono aye Paulo? Wanenu kong gin ma obedo ka timme i kome.
Po ni, pi mwaka aryo kulu Paulo obedo mabuc i Cecaria. Dok en ki lumabuc mukene giketogi i yeya, ci gucako cito Roma. Ka gukato ki i nget cula nam me Kurete, yamo mo magwar otagogi. Yamo okodo matek ma jo-ni dong pe giromo kwango yeya. Dok pe gineno ceng i dyeceng nyo lakalatwe i dyewor. Lacen, i nge nino mapol, jo ma i yeya onongo dong pe gitye ki gen me bwot.
Ci Paulo oa malo ka owaco ni: ‘Kadi ngat acel i kinwu pe birwenyo kwone; yeya keken aye biballe. Pien i dyewor mukato-ni lamalaika pa Lubanga obino bota ci owaco ni: “Paulo, pe ilwor! In myero i cung i nyim Cecar laloc me Roma. Dok Lubanga bilaro jo ducu ma gitye ka kwang kwedi.”’
Cokcok ki cwiny dyewor me nino me 14 i nge cakke pa yamo magwar-ri, lukwang guneno ni pii dong pe tye ka doko tut! Pi lworo yokke ki got pi col piny, gin gubolo lajuk yeya woko. Orwone guneno gul nam. Gin gutamo me kwango yeya me terone woko atir kunnu ka ma kweyo tye iye-ni.
Dong, i kare ma guo cokcok ki tura, yeya otwomo kweyo mutorre kacel i te pii ci omoko woko. Ci twagge pa pii ocako yokone, ci yeya ocako tur ongidde matino tino. Ladit mony ma loyogi owaco ni: ‘Wun jo ducu ma wuromo kwang wukwong pye i pii wukwang wucit i wi tura. Jo mudong mukene-ni wupye i korgi, ci wunong dul kom yeya ma ongidde-ni wungabbe i komgi.’ Dok meno aye gin ma gutimo. I yo ma kit man jo 276 ducu ma onongo gitye i yeya-ni guo labongo ayela mo i wi tura, kit ma lamalaika ociko.
Cula nam-mi kilwongo ni Molta. Jo ma iye kitgi beco, dok gugwoko jo ma gua ki i yeya-ni. Ka piny dong opye maber, giketo Paulo i yeya mukene ci gitero Roma.
Tic pa Lukwena 27:1-44; 28:1-14.
Peny
- Ngo ma otimme i kom mel ma Paulo onongo tye iye i kare ma oo cok ki cula nam me Kurete?
- Gin ango ma Paulo owaco bot jo ma gitye i mel-ni?
- Mel ocako tur woko ma titino nining?
- Rukca ango ma ladit mony ma loyo Mel-ni omiyo, dok dano adi ma guo wa i wi tara labongo ayela?
- Cula nam ma gucung iye ni gilwongo ni ngo, dok gin ango ma otimme i kom Paul i kare ma dong yamo okwe?
Peny mukene
- Kwan Tic pa Lukwena 27:1-44.
Bedo labongo akalakala i kit ma gicoyo ki Baibul labongo goba mo-ni, jingo cwinywa ka wakwano lok i kom wot pa Paul me cito i Roma ki i nam nining? (Tic 27:16-19, 27-32; Luka 1:3; 2 Tem. 3:16, 17)
- Kwan Tic pa Lukwena 28:1-14.
Ka lukamfiri me Molta gukatti ki miti me gwoko lakwena Paulo wa ki luwote ki ‘kica ma pe pore’ i kare ma mel-gi oballe, Lukricitayo dong myero gubed ki miti me nyuto ngo dok tutwalle i yo ma nining? (Tic 28:1, 2; Ibru 13:1, 2; 1 Pet. 4:9)
ewe_Latn luo_Latn luo_Latn luo_Latn luo_Latn luo_Latn luo_Latn ltg_Latn hat_Latn luo_Latn luo_Latn wol_Latn luo_Latn luo_Latn kin_Latn twi_Latn luo_Latn twi_Latn luo_Latn